P. Miššík, poslanec: (2008-02-05):
Predkladaný vládny návrh zákona má zamedziť neprimeraným obchodným podmienkam pre výrobcov poľnohospodárskych a potravinárskych výrobkov. Problémom je teda cena, ktorú tieto reťazce ponúkajú prvovýrobcom. Vláda Slovenskej republiky získala ničím neodôvodnený pocit, že cena je veľmi nízka. Ja sa však pokúsim pozrieť do budúcnosti, čo sa stane, ak sa tento zákon prijme. V prvom rade sa vytratia z pultov slovenské výrobky, pretože ich obchodný reťaz nakúpi lacnejšie v zahraničí, kde mu vláda nebude prikazovať, akú má mať výrobok cenu. Táto situácia ďalej povedie k menšiemu odbytu slovenských výrobkov, na základe čoho bude musieť buď hľadať nové trhy alebo prestať jednoducho vyrábať. Vážené dámy a páni, tento návrh zákona je tu vraj preto, aby sa zabezpečila rentabilita a konkurencieschopnosť poľnohospodárov. Vážení, ale myslím si, že o tomto je podnikanie. Obchodný zákonník ho definuje veľmi presne v § 2 ods. 1 ako sústavnú činnosť vykonávanú samostatne podnikateľom vo vlastnom mene a na vlastnú zodpovednosť za účelom dosiahnutia zisku. Zdôrazním iba dva aspekty tejto zákonnej definície. Podnikateľ vždy koná na vlastnú zodpovednosť. A zákon hovorí o účele dosiahnutia zisku, a nie povinnosti dosiahnuť zisk. Ak teda zisk niekto nedokáže vytvoriť, tak zrejme nie je úspešným podnikateľom a logicky z trhu odchádza. Považujem za veľmi nešťastné a absolútne neštandardné, ak má zákonodarca snahu takýmto spôsobom zasiahnuť do súkromnoprávnych vzťahov. Ešte absurdnejšie je to pri takom odvetví, akým je poľnohospodárstvo a potravinárstvo, kde už štát nebývalým spôsobom pomáha týmto subjektom formou priamych platieb. Ak teda ani s takouto pomocou nedokážu byť tieto subjekty na trhu konkurencieschopné, podľa môjho názoru tam nemajú potom čo hľadať. Rovnako si myslím, že tento zákon chce postihnúť niečo, čo už v slovenskom právnom poriadku upravené je. Vážené kolegyne, kolegovia, od roku 2001 máme na Slovensku inovovaný zákon o ochrane hospodárskej súťaže. Je to zákon č. 136/2001 Z. z. Podobný právny predpis má skoro každý štát s trhovým hospodárstvom, pretože je zrejmé, že, samozrejme, trh nemôže byť všemocný, pričom logicky trpí určitými deformáciami, ktoré je nevyhnutné riešiť zákonom. Avšak práve tento právny predpis, ktorý som citoval, slúži na to, aby podobné deformácie kontroloval, naprával a postihoval. Týmto zákonom je zriadený osobitný úrad, Protimonopolný úrad Slovenskej republiky, ktorý je nezávislý. Predkladaný návrh zákona predpokladá, že rozhodnutia, či bol zákon porušený a či bude takéto porušenie sankcionované, budú zverené do rúk Ministerstva pôdohospodárstva Slovenskej republiky, teda inštitúcie, kde sú vrcholní predstavitelia, politickí nominanti, teda osoby, ktoré za žiadnych okolností nemôžeme považovať za nezávislé. Spomínaný zákon pritom podľa môjho názoru dostatočne postihuje konanie, ktorému vy chcete zabrániť. Odcitujem § 8 ods. 1 a 2 zo zákona o ochrane hospodárskej súťaže, odsek 1: „Dominantné postavenie na relevantnom trhu má podnikateľ alebo niekoľko podnikateľov, ktorí nie sú vystavení podstatnej súťaži a ktorí sa vzhľadom na svoju ekonomickú silu môžu správať nezávisle.“ A odsek 2 hovorí: „Zneužitím dominantného postavenia na relevantnom trhu je najmä a) priame alebo nepriame vynucovanie neprimeraných cien alebo iných neprimeraných obchodných podmienok, b) hrozba obmedzenia alebo obmedzenia výroby odbytu alebo technického vývoja tovaru na úkor užívateľov, c) uplatňovanie rozdielnych podmienok pri zhodnom alebo porovnateľnom plnení voči jednotlivým podnikateľom, ktorými sú alebo môžu byť títo podnikatelia znevýhodňovaných súťaž, d) viazanie súhlasu s uzavretím zmluvy na podmienku, že druhá zmluvná strana prijme aj ďalšie záväzky, ktoré svojou povahou alebo podľa obchodných zvyklostí nesúvisia s predmetom tejto zmluvy, alebo e) dočasné zneužívanie ekonomickej sily s cieľom vylúčiť súťaž.“ Myslím si, že tu viac asi netreba ani dodať. Ak má teda nejaký poľnohospodár pocit, že pri tých všetkých dotáciách, ktoré dostáva, mu stanoví obchodný reťazec neprimerané obchodné podmienky, môže bez problémov podať podnet na Protimonopolný úrad v zmysle zákona, ktorý som tu citoval. Vážené dámy a páni, je zrejmé, že uvedený návrh zákona tento štát nepotrebuje. Je zrejmé, že možnože ide o populizmus alebo nepochopenie celkovej myšlienky podnikania. Z týchto dôvodov, ktoré som uviedol, nepodporím tento návrh zákona do druhého čítania a dúfam, že tak urobia aj moji kolegovia z poslaneckého klubu. Ďakujem pekne.